***VEDTÆGTER for SØNDERBALLE BÅDELAUG***

§ 1.

Laugets navn er: Sønderballe Bådelaug, herefter benævnt ”lauget”.

§ 2.

Laugets formål er at arbejde for de bedst mulige forhold for medlemmernes interesse for sejlsport og tursejlads, samt varetage deres interesser, over for relevante myndigheder og organisationer, samt skabe en god havn, miljø og socialt samvær for medlemmerne og havnens gæster.

§ 3.

Som medlem kan bestyrelsen optage enhver person, der er fyldt 18 år og anerkender laugets formålsparagraf.

§ 4.

Kontingentet fastsættes for et år ad gangen på den ordinære generalforsamling. Gennem kontingentbetalingen er det muligt at være medlem af lauget uden at leje eller eje en bådplads. Kontingent giver medlemmer ret til at deltage i alle laugets aktiviteter og generalforsamlingen, men kun medlemmer med egen eller lejet bådplads har stemmeret.

Er kontingent ikke betalt rettidige inden den 15. marts året før generalforsamlingen er man ikke stemmeberettiget ved generalforsamlingen.

§ 5.

Leje af en bådplads kræver medlemskab i lauget

§ 6.

Udover kontingent betaler medlemmer med bådplads (leje/eje), et årligt ”Havnebidrag” til drift og vedligeholdelse af vores havne anlæg.

Havnebidrag, lejepris/andelsbevis for en bådplads fastsættes for et år ad gangen på den ordinære generalforsamling i forhold til pladsens type.

§ 7.

Til gyldig udmeldelse kræves, at den sker skriftligt til lauget med mindst 14 dages varsel. Medlemmet har krav på skriftlig bekræftelse.

§8

Når et medlem er i restance med betalinger til lauget, kan bestyrelsen efter fremsendelse af 2 rykkere, med mindst 8 dages varsel, ekskludere vedkommende. Restance vil blive modregnet i eventuel købspris for bådplads efter afskrivning. Ingen, der er udelukket på grund af kontingent restance, kan optages på ny som medlem i lauget, før vedkommende har betalt sin gæld til lauget.

§9.

Bestyrelsen kan herudover ekskludere et medlem, hvis vedkomne ikke overholder gældende retningslinjer for laugets medlemmer og dette har været varslet skriftligt mindst 2 gange. Bestyrelsens beslutning herom kræver dog en enstemmig beslutning i bestyrelsen. Vedkommende skal, inden bestyrelsen træffer sin afgørelse, have haft lejlighed til at fremføre sin forsvar overfor den samlede bestyrelse.

Vedkommende har derudover mulighed for at forsvare sig på førstkommende generalforsamling. Spørgsmålet om eksklusion skal optages som et særskilt punkt på dagsordenen.

Et medlem, der er ekskluderet i henhold til en generalforsamlings beslutning, kan kun optages som medlem ved en ny generalforsamlings beslutning. I begge tilfælde kræves almindeligt flertal.

§10.

Generalforsamlingen er med de begrænsninger, som er i disse love laugets højeste myndighed, og afholdes en gang årligt i februar måned.

Der indvarsles pr. mail og på hjemmesiden senest 3 uger før.

Forslag der ønskes behandlet på generalforsamlingen, skal være bestyrelsen i hænde senest 8 dage før generalforsamlingen.

Da der er tale om en privat forening, hvorfor der kun er adgang for medlemmer og deres ægtefælle/partner til generalforsamlingen og kun medlemmer med egen eller lejet bådplads er stemmeberettiget jævnfør § 4. Der er kun 1 stemme pr. bådplads og der kan kun stemmes ved personligt fremmøde, ikke ved fuldmagt.

§11.

Dagsordenen for den ordinære generalforsamling omfatter følgende punkter:

1. Valg af dirigent

2. Bestyrelsens beretning.

3. Fremlæggelse af regnskab.

4. Fastsættelse af kontingent.

5. Behandling af evt. indkomne forslag.

6. Valg af 2 henholdsvis 3 bestyrelsesmedlemmer.

7. Valg af 2 suppleanter til bestyrelsen.

8. Valg af 2 revisorer og 1 revisorsuppleant.

9. Eventuelt.

§12.

Generalforsamlingens beslutninger træffes ved simpelt stemmeflertal, jævnfør dog §§ 4 og 18. På begæring af 1 stemmeberettiget skal afstemning og valg foregå skriftligt, ligesom alle afstemninger om eksklusion skal foregå skriftligt. Generalforsamlingens beslutninger indføres i en protokol, hvori også et referat af forhandlingerne optages i det omfang, dirigenten bestemmer.

§13.

Ekstraordinær generalforsamling kan til enhver tid indkaldes af bestyrelsen og skal indkaldes, når mindst 30 % stemmeberettigede medlemmer skriftlig stiller krav herom til bestyrelsen. I sidst nævnte tilfælde skal generalforsamlingen afholdes senest en måned efter, at begæringen er fremsat overfor bestyrelsen med oplysning om det emne, der ønskes behandlet. Indkaldelse kan ske med 8 dages varsel.

§ 14.

Bestyrelsen er laugets daglige ledelse og repræsenterer lauget i alle forhold. Bestyrelsen vælger et havneudvalg til at varetage havnens daglige drift. De vedtagne beslutninger og foretagne handlinger forpligter lauget i henhold til lovene.

Bestyrelsen består af en formand, en næstformand, en kasserer, en sekretær, og yderligere et medlem. For at sikre mest mulig kontinuitet i bestyrelsesarbejdet vælges 3 medlemmer i ulige årstal og 2 medlemmer i lige årstal. Bestyrelsen konstituerer sig ved først komne bestyrelsesmøde senest 4 uger efter generalforsamlingen.

§ 15.

Hvervet som kasserer kan ikke forenes med hvervet som formand, næstformand eller sekretær.

Bestyrelsen fastsætter selv sin forretningsorden. Bestyrelsen er beslutningsdygtig, når mindst halvdelen af dens medlemmer, hvoriblandt formanden eller næstformanden, er til stede jfr. dog § 5. I formandens forfald indtræder næstformanden i hans sted. Over bestyrelsens forhandlinger føres en protokol. Lauget tegnes af formanden. Ved økonomiske dispositioner kræves dog underskrift af såvel formanden som kassereren.

I alle sager der angår køb, salg eller pantsætning af fast ejendom eller løsøre, tegnes lauget af formanden, næstformanden og kassereren i lauget.

§16.

Laugets regnskabsår er kalenderåret. Bestyrelsen skal, senest 14 dage før generalforsamlingen, fremlægge driftsregnskab for det foregående år og status pr. 31. december til revisorerne. Driftsregnskab og status forelægges den ordinære generalforsamling til godkendelse og skal være forsynet med revisorernes påtegning.

§17.

På den ordinære generalforsamling vælges for 1 år ad gangen 2 kritiske revisorer og 1 revisorsuppleant. Revisorerne skal hvert år gennemgå det samlede regnskab og se, at beholdningerne er til stede. Driftsregnskab og status forsynes med en påtegning. Hver af revisorerne har til enhver tid adgang til at efterse regnskab og beholdning.

§18.

Forandringer af vedtægterne kan ske på enhver generalforsamling når mindst 1/3 af laugets medlemmer er til stede, og når mindst 2/3 af de afgivne stemmer er for forslaget. Opnås flertal på en generalforsamling, der ikke er beslutningsdygtigt, skal bestyrelsen inden 14 dage, med sædvanligt varsel, indkalde til en ny generalforsamling. Hvis også 2/3 af de på denne generalforsamling afgivne stemmer er for forslaget, er dette vedtaget, uanset hvilket antal stemmeberettigede medlemmer, der er til stede.

§19.

Bestyrelsen nedsætter de nødvendige udvalg.

§20.

Bestemmelsen om laugets opløsning kan kun tages på en i dette øjemed særlig indkaldt generalforsamling. Til dennes beslutningsdygtighed kræves. at mindst 2/3 af laugets medlemmer er til stede, og til forslagets vedtagelse kræves, at mindst 3/4 af de afgivne stemmer er for forslaget.

Opnås et sådant flertal på en generalforsamling, der ikke er beslutningsdygtig, indkaldes der til en ny generalforsamling, hvor beslutning kan træffes med ovennævnte stemmeflertal, uanset hvilket antal stemmeberettigede medlemmer der til stede.

§ 20.2 Ved opløsning af foreningen skal foreningens midler overdrages til Kalvø vikingeskibslag.

§21.

Laugets medlemmer skal have ansvarsforsikret deres båd.

Forsikringspolicen skal på forlangende kunne forevises laugets Bestyrelse.

Bekendtgørelser der bliver udstedt af Søfartsstyrelsen skal efterleves.

§ 22.

For at opnå ret til bådeplads ved laugets bro, skal vedkommende være medlem af lauget og der skal foreligge en skriftlig kontrakt med vedkomne.

Af hensyn til broanlægget, godkendes ingen både med en længde overalt (LOA), på over:

14m på ”MaxiMaxi” plads,

12 m på ”Maxi” plads,

10 m på ”Stor” plads og

8 m på ”lille” plads.

§ 23.

En opnået ret til bådplads kan ikke overdrages til 3. mand. Dog kan pladsaftalen overføres til nærtstående familie. *(ægtefælle/partner, forældre, børn og søskende).*

Fremleje af laugets bådpladser er forbudt.

§24.

For at sikre den nødvendige fleksibilitet ved tildeling og ændring af bådpladser har bestyrelsen adkomst til, at foretage flytning af et medlems bådplads indenfor den lejede/købte type. Dette skal dog så vidt muligt ske før sæson begyndelse.

§ 25.

Datoen for medlemmernes indmeldelse i lauget angiver anciennitetsrækkefølgen ved tildeling af bådpladser.

§ 26.

Ved afståelse af bådplads refunderes indskud til Andelsbevis minus den aktuelle afskrivning over 4 år (jf. kontrakten). Refusionen sker i den rækkefølge bådpladsen skriftlig opsiges og laugets økonomi tillader det.

§ 27.

For at mindske laugets driftsomkostninger udføres flest mulige vedligeholdelsesopgaver af medlemmerne. Alle medlemmer er derfor pligtige at yde mindst 2 dages arbejde pr. år. efter havneudvalgets anvisning.

Kan medlemmet ikke udføre et sådant arbejde afregnes den manglende indsats ved et frikøbsgebyr på 500 kr. pr. arbejdspligtig dag.

Arbejdsdage tilrettelægges som enkeltdage enten lørdag eller søndag i forår og eftersommerperioden.

§28.

Sønderballe Bådelaug havn må kun anvendes i perioden 15. april til 15.oktober. For at undgå skader på havnen i vinterperioden skal alle både, på nær vinter pladser, være fjernet i perioden 15. oktober til 15. april.

Vinter pladser udlejes kun til kategorien ”små både” og disse skal placeres på anvist plads i havnen. Bestyrelsen kan ved overtrædelse af denne bestemmelse iværksætte fjernelse af båden på lejers bekostning.

***Vedtaget på generalforsamlingen den 20. februar 2024.***

***\_\_\_\_\_\_\_\_\_\_\_\_\_\_\_\_\_\_\_\_\_\_***

***Christian Mikkelsen***

***Bådelaug formand***